“Ek wil net vir julle iets vertel,” het Pittman telefonies aan die nooddiens-operateur by 911 gesê. “Kyk uit vir daai klein Grinch, want hy gaan Kersfees steel, oukei,” het hy tydens die oproep gemaan.
Toe iemand later dieselfde aand aan die deur klop, het TeDera Graves, TyLon se broer, die deur oopgemaak. “Daar was ŉ polisiebeampte. Sy het aan my verduidelik sy soek die klein seuntjie wat na die Grinch gekyk het.”
TyLon het aan die polisiebeampte verduidelik wat gebeur het. Graves het vertel hy het sy foon gegryp en ŉ opname gemaak van die beampte wat vir TyLon sê dat sy hom sal beskerm teen die Grinch.
“Sy het gesê dat die polisie nie gewoonlik reageer op dié soort oproepe nie, maar dat sy gedink het dit was te dierbaar,” het Graves gesê. “Sy wou vir hom by die huis kom kuier om vir hom te sê sy Kersfees sal veilig wees.”
TyLon het die Grinch se hand gevat en hom in ŉ aanhoudingsel gesit en die deur gesluit. Die seun het die “aangehoudene” later huiwerig vrygelaat, waarna die Grinch hom geprys het vir sy dapperheid.
“Die hele petalje was vir ons gesin baie snaaks. Ons is baie geskok dat hy werklik die oproep gemaak het. Ons het wel agterna ŉ gesprek met hom gehad oor wanneer dit oukei is om die nooddienste te bel.”